Bremsevæske

**Bremsevæske** er en type hydraulisk væske som brukes i hydrauliske bremser på biler, motorsykler og noen tråsykler. Bremsevæske brukes også i hydrauliske clutcher, og kalles da av og til for **clutchvæske**. Den brukes for å omforme kraft til trykk og tilbake til kraft igjen for å forsterke bremsekraften. For at dette skal fungere må væsken være nesten ikke-komprimerbar. Bremsevæske utsettes for svært høye temperaturer, og må ha et høyt kokepunkt for å unngå fordamping og tap av bremsekraft.

De fleste bremsevæsker som brukes i dag er glykol-eter-baserte, men mineralolje (*[[Citroën]] / [[Rolls-Royce Motor Cars|Rolls-Royce]] liquide hydraulique minéral* (LHM)) og silikonbaserte væsker (DOT 5) er også tilgjengelige.

DOT4 er det mest vanlige på nyere biler. Glykolbaserte bremsevæsker kan blandes (DOT 3, DOT4 og DOT5.1), men må ikke blandes med silikonbaserte bremsevæsker (DOT5).

Bremsevæske er giftig. Bremsevæske er etsende for lakk, men silikonbasert væske er mindre etsende enn glykoleterbaserte DOT-væsker.

## Standarder
De fleste bremsevæsker er produsert i henhold til ulike internasjonale eller nasjonale standarder.

### Internasjonale standarder
Den internasjonale standardiseringsorganisasjonen (ISO) har publisert ISO 4925-standarden som definerer klassene 3, 4 og 5, samt klasse 5.1, klasse 6 og klasse 7 som reflekterer progressivt bedre ytelse for bremsevæsker.

### SAE
Amerikanske Society of Automotive Engineers (SAE) har publisert standardene J1703, J1704 og J1705 som reflekterer progressivt bedre ytelse for bremsevæsker. Disse tilsvarer forskjellige varianter i den internasjonale ISO 4925-standarden.

### USA
Den føderale sikkerhetsstandarden for kjøretøy (*Federal Motor Vehicle Safety Standards, FMVSS*) sin Standard No. 116 definerer typene DOT 3, DOT 4, DOT 5 og DOT 5.1, hvor DOT refererer til Transportdepartementet i USA (*Department of Transportation*). 

Disse betegnelsene er også brukt mye i andre land. Klassifikasjonene gjenspeiler i stor grad ISO og SAE sine spesifikasjoner:

* DOT 3: Tilsvarer SAE J1703 og ISO klasse 3
* DOT 4: Tilsvarer SAE J1704 og ISO klasse 4
* DOT 5: Tilsvarer SAE J1705 og ISO klasse 5
* DOT 5.1: Tilsvarer ISO klasse 5.1 eller 6

Alle DOT-kompatible væsker må være fargeløse eller gule, bortsett fra DOT 5 silikon som må være lilla. FMVSS Standard 116 sitt omfang er begrenset til væske "til bruk". Bremsevæske "i bruk" eller som ikke er merket med "DOT-kompatibel" finnes i alle farger. 

#### DOT 3
I dag brukt på eldre veterankjøretøy. Man bør være varsom med å bruke på nyere kjøretøy, ettersom DOT 3 har lavere kokepunkt og blir lettere overopphetet.

#### DOT 4
DOT 4 er svært vanlig i dag. Et kjøretøy som bruker DOT 3 kan også bruke DOT 4 eller 5.1 (en temperaturoppgradering) hvilket vil heve kokepunktet. Imidlertid kan et kjøretøy laget for DOT 4 koke bremsevæsken dersom DOT 3-væske (en temperaturnedgradering) brukes.

#### DOT 5
DOT 5 er silikonbasert, og må ikke blandes med polyglykol-eter-baserte væsker (som DOT 3, DOT 4 eller DOT 5.1). Den må ikke bandes med vann eller andre typer bremsevæsker. Man kan bare bytte mellom DOT 5 og andre typer væsker dersom man utfører en fullstendig rens av systemet, som for eksempel ved totalrestaurering.

Den inneholder minst 70% (målt i masse) av en diorganopoly-siloksan.  I motsetning til polyetylenglykol-baserte væsker er DOT 5 hydrofob. En fordel fremfor andre former for bremsevæske er at silikon har en mer stabil viskositetsindeks over et bredere temperaturområde. En annen fordel er at den ikke skader lakk.

DOT 5-bremsevæske er ikke kompatibel med blokkeringsfrie bremsesystemer, og de fleste biler i dag har blokkeringsfrie bremser. DOT 5-væske kan få luftbobler når det blokkeringsfrie bremsesystemet aktiveres. DOT 5-bremsevæske absorberer en liten mengde luft som krever varsomhet når bremsesystemet skal tømmes for luft.

#### DOT 5.1
Mangel på aksept av silikonbaserte væsker førte til utviklingen av DOT 5.1, en væske som gir ytelsesfordelene til silikon samtidig som den beholder en del av egenskapene og kompatibilitet med glykoletervæskene. DOT 5.1 er ikke-silikonversjonen av DOT 5, definert av FMVSS 116 som mindre enn 70% silikon. Hvis silikoninnholdet er over dette nivået regnes den som DOT 5.

## Service og vedlikehold
Bremsevæsker av glykol-eter (DOT 3, 4 og 5.1) er hygroskopiske (vannabsorberende), hvilket betyr at de absorberer fuktighet fra atmosfæren ved normalt fuktig klima. Ikke-hygroskopiske væsker (f.eks. silikon/DOT 5 og mineraloljebaserte formuleringer) er hydrofobe, og kan opprettholde et akseptabelt kokepunkt over væskens levetid. Silikonvæske brukes mye i kaldt klima, særlig i Russland og Finland.

## Innhold
### Castoroljebasert (før DOT, og DOT 2)
DOT 2 bør ikke blandes med noen av de andre typene bremsevæsker.

* Lakserolje
* Alkohol, vanligvis butanol (rød/rød væske) eller etanol (gul væske) (metanol)

### Glykolbasert (DOT 3, 4, 5.1)
DOT 3, DOT 4 og DOT 5.1 er alle basert på glykolestere og kan blandes innbyrdes, men det er å foretrekke å erstatte eksisterende væsker fullstendig med fersk væske av en type for å oppnå spesifisert ytelse.

* Alkylester
* Alifatisk amin
* Dietylenglykol
* Dietylenglykol monoetyleter
* Dietylenglykolmonometyleter
* Dimetyldipropylenglykol
* Polyetylenglykol monobutyleter
* Polyetylenglykol monometyleter
* Polyetylenoksid
* Trietylenglykol monobutyleter
* Trietylenglykol monoetyleter
* Trietylenglykol monometyleter

### Silikonbasert (DOT 5)
DOT 5 bør ikke blandes med noen av de andre typene bremsevæsker siden blanding av glykol med silikonvæske kan forårsake korrosjon på grunn av innestengt fuktighet. 

* Di-2-etylheksylsebacat
* Dimetylpolysiloksan
* Tributylfosfat

## Se også
* Bremsevæsketrykksensor
* Pascals lov

## Referanser